MINISTERSTVO ŠKOLSTVA,
VEDY, VÝSKUMU A ŠPORTU
	SLOVENSKEJ REPUBLIKY
	Stromová 1, 813 30  Bratislava 1
	sekcia vysokých škôl
		
Všetkým rektorom 
verejných vysokých škôl

Naše číslo	Vybavuje/linka		Bratislava
2014-14017/43091:1-15B0	Ing. Ján Kysucký	8. 9. 2014
	jan.kysucky@minedu.sk

Vec
Vypracovanie podkladov potrebných na prípravu rozpisu dotácií zo štátneho rozpočtu verejným vysokým školám na rok 2015 – metodický pokyn
K podprogramu 077 12:
•	údaje o grantovej úspešnosti v získavaní finančných prostriedkov na riešenie domácich projektov, ktoré verejné vysoké školy získali v období od 1. 1. do 31. 12. 2013,
•	údaje o grantovej úspešnosti v získavaní finančných prostriedkov zo zahraničia na riešenie výskumných projektov v rámci medzinárodnej vedeckej a vedecko-technickej spolupráce a ostatných projektov (edukačných, umeleckých a pod.), ktoré verejné vysoké školy získali v období                            od 1. 1. do 31. 12. 2013

Vážená pani rektorka, vážený pán rektor,

v súvislosti s prípravou rozpisu dotácií zo štátneho rozpočtu verejným vysokým školám na rok 2015 je potrebné, aby ste nám podľa pokynov zaslali podklady do 20. októbra 2014 v elektronickej podobe na adresu jan.kysucky@minedu.sk a následne aj vo vytlačenej a podpísanej verzii na odbor vedy a techniky na vysokých školách MŠVVaŠ SR. Vami zaslané tabuľky musia obsahovať údaje za všetky fakulty vysokej školy. Je potrebné, aby uvedené podklady boli podpísané Vami ako rektorom, príp. Vami poverenou osobou zodpovednou za ich správnosť. Podľa možností odporúčame, aby poskytnuté údaje o grantovej úspešnosti boli ešte pred ich zaslaním prerokované a verifikované príslušnou vedeckou radou vysokej školy. Na podklady doručené elektronicky po určenej lehote sa nebude prihliadať. V závislosti od znenia metodiky rozpisu dotácií zo štátneho rozpočtu verejným vysokým školám niektoré požadované údaje nemusia byť využité.

Pokyny na vypĺňanie tabuliek domácich výskumných a ostatných (nevýskumných) grantov

V prílohe Vám zasielame na doplnenie tabuľku domácich výskumných a ostatných (nevýskumných) grantov získaných verejnými vysokými školami za obdobie od 1. 1. do 31. 12. 2013. 

Výskumnými grantmi sa rozumejú finančné prostriedky, ktoré získa vysoká škola na svoj účet na riešenie výskumných projektov. Spôsob získania finančných prostriedkov musí štandardne obsahovať súťažný prvok. V tabuľke prosím neuvádzať dotácie, ktoré boli poskytnuté verejným vysokým školám na zabezpečenie riešenia projektov VEGA a KEGA. MŠVVaŠ SR použije údaje tak, ako tieto dotácie odišli na účty verejným vysokým školám dotačnými zmluvami, resp. ich dodatkami, kde budú zohľadnené aj vratky a prípadné presuny na spolupracujúce pracoviská z iných verejných vysokých škôl. 

1)	V tabuľkách uvádzajte sumy v eurách v celých jednotkách (nie v tisícoch). 

2)	Vyplnené tabuľky domácich grantov získaných Vašou vysokou školou si uložte pod názvom „skratkavysokejskoly_DG_2013.xls“.

Pokyny na zaraďovanie zahraničných grantov medzi výskumné granty zo zahraničia

Projekt sa zaraďuje medzi výskumné granty zo zahraničia, ak sú splnené tieto podmienky:
1)	Pridelenie grantu schválila a poskytla priamo na účet verejnej vysokej školy zahraničná vedecká agentúra, Európska komisia alebo zahraničný koordinátor projektu riešeného v rámci rámcového programu EÚ, iná zahraničná inštitúcia.
2)	Prepočítanie zahraničnej meny na EUR jednotne urobí MŠVVaŠ SR, uvádzajte, prosím pôvodnú menu finančných prostriedkov (napr. USD, CZK, GBP), ktoré boli poskytnuté Vašej vysokej škole.
3)	Pri vpisovaní výšky zahraničného grantu sa môže uvádzať iba tá časť grantu, ktorá je vyslovene určená na výskum. Nesmie sa uvádzať čiastka z poskytnutého grantu, ktorá bola určená na mobility slovenských výskumníkov, aj keď bola vložená na účet vysokej školy.
4)	Zásadnou podmienkou na akceptovanie grantu zo strany MŠVVaŠ SR je, že bol pridelený na základe zmluvy alebo obdobného dokumentu, ktorej číslo je nutné uviesť v tabuľke.
Pokyny na zaraďovanie zahraničných grantov medzi ostatné granty zo zahraničia (nie výskumného charakteru)

1)	Projekty Leonardo (lifelong learnig), Comenius (cooperation projects for the training of school education staff), Erasmus a Minerva nemajú charakter výskumných projektov, a preto patria medzi ostatné zahraničné (edukačné) granty.
2)	Projekty DAAD, CEEPUS, Marie Curie a projekty SAIA, ktoré sú zamerané na vycestovanie zamestnancov alebo doktorandov do zahraničia, príp. na prijatie zahraničných návštev, sa zaraďujú do skupiny ostatných zahraničných (mobilitných) grantov a nie medzi výskumné zahraničné granty.
3)	Projekty Európskeho sociálneho fondu a štrukturálnych fondov a PHARE sa nezaraďujú medzi domáce výskumné granty ani medzi zahraničné granty. 
4)	Projekty typu „príprava učebnice a študijných materiálov alebo reformy kurikúl“ financované zo zahraničia sa pokladajú za ostatné zahraničné (edukačné) granty.
5)	International Visegrad Fund je spolupráca charakteru mobilít a zaraďuje sa medzi ostatné zahraničné (edukačné) granty.

Ďalšie pokyny na vypracúvanie tabuliek zahraničných výskumných grantov a ostatných zahraničných grantov

1)	Pri vkladaní údajov o poskytnutí finančných zahraničných grantov využite rozbaľovaciu ponuku na názov vysokej školy, ako aj rozbaľovaciu ponuku na druh meny. Prosíme, aby ste v týchto stĺpcoch nekombinovali sumu s dvomi rôznymi menami (napr. CZK + EUR) a ani nedávali do zátvorky prepočet na EUR. MŠVVaŠ SR to urobí jednotným prepočtom naraz z dôvodu, aby vplyv kurzových zmien neovplyvňoval výšku prepočtu ZG na EUR.

2)	Do doplňujúcich údajov treba uviesť názov inštitúcie, ktorá je koordinátorom riešenia zahraničného projektu, najmä vtedy, ak je ona poskytovateľom finančných prostriedkov na Váš účet.

3)	Tabuľku zahraničných grantov získaných Vašou vysokou školou si uložte pod názvom „skratkavysokejskoly_ZG_2013.xls“.

	Informáciu o vypracúvaní podkladov, ako aj vstupné súbory domácich a zahraničných grantov (tabuľky) môžete nájsť na internetovej stránke MŠVVaŠ SR v časti vysoké školstvo v položke vysokoškolská veda a technika/úspešnosť domácich a zahraničných grantov k rozpisu dotácií zo štátneho rozpočtu verejným vysokým školám.

	S úctou

								prof. Ing. Peter Plavčan, CSc.
								        generálny riaditeľ

Prílohy (k dispozícii na našej webovej stránke): 
http://www.minedu.sk/uspesnost-domacich-a-zahranicnych-grantov-k-rozpisu-dotacii-na-rok-2015/